༄༅།།བཀའ་བརྒྱུད་པ་དང་།ས་སྐྱ་བ་དང་།དགེ་ལྡན་པར་གྲགས་པ་འདི་རྣམས་ཀྱང་ཇོ་བོ་རྗེའི་འཕྲིན་ལས་ལ་བརྟེན་ནས་བྱུང་བ་ཤ་སྟག་ཡིན་ཏེ།བཀའ་བརྒྱུད་ཀྱི་མེས་པོ་ལྷོ་བྲག་མར་བ་ལོ་ཙཱ་རྒྱ་གར་དུ་ལན་ཕྱི་མ་བྱོན་དུས་ཇོ་བོ་རྗེ་དང་མཇལ་ནས་གདམས་པ་གསན་ཅིང་།ཁྱད་པར་དུ་མཉམ་མེད་དྭགས་པོ་ལྷ་རྗེས།དང་པོ་ཇོ་བོའི་དངོས་སློབ་རྣལ་འབྱོར་བ་ཆེན་པོའི་སློབ་མ་རྒྱ་ཡོན་བདག་ལས་བཀའ་གདམས་གསན།དེ་རྗེས་རྗེ་བཙུན་མི་ལ་ལས་ཕྱག་ཆེན་གསན་ནས་བཀའ་ཕྱག་ཆུ་བོ་གཉིས་འདྲེན་ཀྱི་གདམས་པ་ལམ་རིམ་ཐར་རྒྱན་མཛད།དེའི་སློབ་མ་འགྲོ་མགོན་ཕག་མོ་གྲུ་པས་དགེ་བཤེས་དོལ་བ་ལས་བཀའ་གདམས་གསན་ཅིང་བསྟན་རིམ་གྱི་བསྟན་བཅོས་ཀྱང་མཛད།དེ་བཞིན་དུ་འབྲི་གུང་འཇིག་རྟེན་མགོན་པོས་གླང་ལུང་པ་དང་།སྟག་ལུང་ཐང་བ་ཆེན་པོས་འཆད་ཀ་བ་དང་།ཀརྨ་བ་དུས་གསུམ་མཁྱེན་པའི་ཤ་ར་བའི་སློབ་མ་རྣལ་འབྱོར་བ་ཤེས་རབ་རྡོ་རྗེ་ལས་བཀའ་གདམས་གསན་ནས།སྤྱོད་ཕྱོགས་ཀྱི་ཉམས་ལེན་ཐམས་ཅད་བཀའ་གདམས་ལུགས་བཞིན་མཛད་པས།དེས་ན་བཀའ་བརྒྱུད་པའི་ཆོས་ཀྱི་སྙིང་པོ་ཕྱག་ཆེན་དང་།ཆོས་དྲུག་གདམས་པ་ཐེག་པ་ཆེན་པོའི་ཆོས་སུ་བྱེད་པ་ཆང་གི་ཕབ་རྩི་ལྟ་བུའི་བྱང་ཆུབ་ཀྱི་སེམས་ཀྱི་མན་ངག་རྣམས་བཀའ་གདམས་ཀྱི་ཆོས་བརྒྱུད་ལས་བྱུང་བ་ཁོ་ནའོ།།